El TSJC ha estimat parcialment el recurs d'apel·lació presentat per la defensa de l'acusat de col·laborar en l'assassinat el raper dominicà Leonardo Flores, conegut com Monkey Black, a finals d'abril del 2014 a Sant Adrià de Besòs, i ha rebaixat a 15 anys de presó la pena inicial de 17 anys i sis mesos que li va imposar l'Audiència de Barcelona el 26 d'abril de 2016. El tribunal, que considera provats els fets pels que va ser condemnat com com a cooperador necessari, penal i civilment responsable, rebaixa la pena al mínim legal de 15 anys com reclamava la defensa perquè a la sentència recorreguda "no s'explicaven suficientment les raons de l'increment operat sobre aquest mínim legal". El que sí que manté el TSJC és el pagament d'una indemnització de 6.000 euros a l'aleshores dona de la víctima.  El tribunal considera provat que l'acusat sabia que l'home que va apunyalar el raper, que no ha pogut ser detingut, tenia la intenció de causar la mort a l'artista i que hi va col·laborar subjectant la víctima fins que una de les punyalades li va afectar el pulmó i el cor sense que Flores es pogués defensar. Després de rebre les ferides mortals per arma blanca, el cantant només va poder caminar uns metres al carrer Onze de Setembre fins que va morir dessagnat. Nascut el 26 de juliol del 1986 a Santo Domingo, Leonardo Michael Flores Ozuna va iniciar la seva carrera el 2006 i en el moment dels fets residia a Catalunya. La mort va causar molta commoció al seu país d'origen, on era molt conegut i els mitjans se'n van fer ressò, però també entre els seus compatriotes que viuen al barri i el coneixien. Els dies següents als fets hi va haver un reforç de la presència policial per evitar aldarulls entre comunitats.

Summary: El TSJC rebaixa a 15 anys de presó la pena a l'acusat de col·laborar en la mort del raper dominicà Monkey Black


Junqueras, Forcadell, Romeva i Bassa, consideren molt important poder ser-hi: "És quasi un funeral d'Estat per a nosaltres", asseguren ACN Barcelona.-Els presos independentistes d'Esquerra Republicana de Catalunya presentaran dilluns a primera hora un escrit al Tribunal Suprem per demanar poder assistir al funeral de l'activista antifeixista catalana i supervivent del nazisme, Neus Català, que ha mort aquest dissabte als 103 anys d'edat. Segons ha pogut saber l'ACN, Oriol Junqueras, Carme Forcadell, Raül Romeva i Dolors Bassa han fet saber a la direcció del partit el seu enorme interès per poder assistir i per això ja es prepara la documentació per fer saber al Suprem la seva voluntat d'anar-hi. "És quasi un funeral d’Estat per a nosaltres i volem assistir", asseguren fonts d'ERC que han comentat els presos. A hores d'ara, encara no es coneix la data del funeral, però els republicans confien arribar a temps.

Summary: Els presos d'ERC demanaran al Suprem poder assistir al funeral de Neus Català


Alfred Bosch ha pres possessió aquest divendres com a nou conseller d’Acció Exterior, Relacions Institucionals i Transparència, en un acte al Saló Sant Jordi del Palau de la Generalitat presidit pel cap de l’executiu, Quim Torra. Bosch ha assumit el càrrec en substitució d’Ernest Maragall, que serà el candidat d’ERC per Barcelona a les eleccions municipals del proper maig. En l’acte de presa de possessió, Torra ha demanat a Bosch que actuï com “un ministre” per aconseguir que Catalunya sigui “coneguda i reconeguda” al món. Durant el seu discurs, Torra ha fet referències a les obres de Bosch sobre el líder sud-africà Nelson Mandela, i ha apel·lat al diàleg i a la resiliència per solucionar l’actual conflicte polític.

Summary: Bosch pren possessió com a nou conseller d’Acció Exterior, Relacions Institucionals i Transparència


Els Mossos d'Esquadra han localitzat aquest dimarts una plantació il·legal d'unes 5.000 plantes de marihuana en una granja de pollastres abandonada de Puiggròs (Garrigues). Segons  ha pogut saber l'ACN de fonts pròximes al cas, els Mossos han dut a terme un ampli dispositiu policial, format per com a mínim quatre unitats, que durant tot el matí i fins passades les tres de la tarda han estat inspeccionant la zona. Durant l'actuació policial també s'han detingut dos homes i una dona, dos d'origen serbi i un croat. Segons les mateixes fonts, es tracta d'un cultiu interior i els detinguts tenien connectats a la xarxa de manera fraudulenta els aparells necessaris per assegurar el creixement de les plantes. La investigació segueix oberta i està previst que els detinguts declarin entre avui i demà a la comissaria dels Mossos acusats d'un delicte contra la salut pública i que passin aquesta setmana a disposició judicial.  Es tracta d'una de les troballes de droga més grans que s'ha fet mai a la demarcació de Lleida. L'últim comís dels Mossos d'Esquadra va ser al febrer al polígon industrial El Segre de Lleida, on van trobar en una nau industrial 800 plantes de marihuana i cinc quilos i mig de cabdells d'aquesta droga.

Summary: Els Mossos troben una plantació d'unes 5.000 plantes de marihuana a Puiggròs i detenen tres persones


L'exsecretari general del PSOE, Pedro Sánchez, no ha revelat què votarà dissabte en la investidura del candidat del PP, Mariano Rajoy. En ser preguntat pels mitjans en la seva arribada al Congrés sobre el sentit del seu vot en segona votació, Sánchez s'ha limitat a assegurar que "dissabte serà un altre dia". "Dissabte ho sabreu", ha dit als mitjans de comunicació que l'esperaven, al temps que ha reiterat el 'no' en primera votació. Minuts abans, el diputat socialista havia explicat ja a través de les xarxes socials que anava de camí al Congrés per assistir al discurs de Rajoy, així com que demà votarà 'no' a Rajoy com faran la resta de diputats del PSOE. Sánchez però no ha esvaït els dubtes sobre si en la votació de dissabte seguirà les directrius marcades per la gestora del partit i la resolució del comitè federal que el passat cap de setmana va decidir abstenir-se davant la candidatura del PP.

Summary: Sánchez no revela què votarà dissabte en la seva arribada al Congrés


Els Bombers de Barcelona i els Bombers de la Generalitat han donat per estabilitzat a primera hora d’aquesta tarda l’incendi forestal que ha començat aquest migdia a Collserola, prop de la carretera Alta de Roquetes. El comissionat de Seguretat de l’Ajuntament de Barcelona, Amadeu Recasens, ha explicat que les tasques s’han centrat en estabilitzar primer el cap i el flanc dret i a fer tallafocs, i tot seguit el flanc esquerre, que preocupava els bombers per la seva proximitat amb una masia, segons el cap de guàrdia dels Bombers de Barcelona, Ivan Novo. En total, han participat en les tasques d’extinció 14 mitjans dels Bombers de la Generalitat, 4 helicòpters bombarders i 2 avionetes de vigilància i atac i 12 vehicles més de Barcelona. Les flames han cremat ja 18 hectàrees. (Aquesta notícia anul·la la publicada a les 16.40 h que contenia un error de la font informant) El foc s’ha originat a la zona de la carretera Alta de Roquetes, al polígon de Canyelles, i la columna de fum s’ha fet visible de seguida des de tot Barcelona i part del Vallès. Les flames han obligat a tallar una línia elèctrica per seguretat, deixant uns 700 abonats sense llum.  La regidora d'Ecologia, Urbanisme i Mobilitat de l'Ajuntament de Barcelona, Janet Sanz, ha explicat que les flames no han afectat cap propietat ni pública ni privada però que s'ha decidit desallotjar el centre d'inserció laboral Can Ensenya per la proximitat de l'incendi. Posteriorment, les escoles La Salle l'Institut Escola de Roquetes han decidit evacuar els centres voluntàriament. Per la seva banda, el telèfon d’emergències 112 ha rebut més de mig miler trucades per alertar de l’incendi, segons ha informat Protecció Civil, que com a mesura preventiva ha recomanat tancar portes i finestres als habitants propers a la zona si noten molèsties pel fum.

Summary: ANUL·LA L'ANTERIOR:Estabilitzat l’incendi forestal de Collserola


Els comerços catalans podran obrir aquest 12 d'octubre. A diferència de l'any passat, enguany el dia de la Hispanitat és un dels vuit festius que marca la Generalitat perquè els establiments que vulguin puguin aixecar la persiana. Molts obriran amb criteris comercials però alguns aprofiten per reivindicar que "no tenen res a celebrar". És el cas dels més de 220 establiments que van decidir tancar a Vic l'1-O. A Solsona s'ha decidit mantenir el mercat setmanal. El mercat municipal de Girona obrirà després de fer una votació perquè "aquells qui no volen celebrar el Dia de la Hispanitat vagin a treballar". A Tarragona, l'associació Via T preveu un increment de comerciants que volen obrir aquest dia respecte altres anys. Els més de 220 establiments que el passat 1-O van decidir tancar a Vic per celebrar el primer aniversari del referèndum d'autodeterminació obriran aquest divendres, dia de la Hispanitat. Ho faran com a mostra de protesta per una festa "que no consideren seva", però també perquè és un dels dies d'obertura comercial autoritzada per la Generalitat. El mateix passarà en d'altres capitals de la Catalunya Central com Berga, Igualada, Manresa o Solsona. En aquest darrer cas, l'Ajuntament ha decidit mantenir el mercat setmanal i, de la seixantena de marxants que habitualment munten parada, només es preveu que en faltin un màxim de cinc.  D'altra banda, alguns dels establiments de Bonpreu i Esclat també van decidir tancar l'1 d'octubre. De cara al 12 d'octubre, l'obertura dels supermercats també serà variable i aixecaran la persiana en funció de si la localitat on s'ubiquen estableix la possibilitat d'obrir, segons han explicat fonts de la cadena osonenca a l'ACN.  El mercat municipal de Girona, obert A diferència d'altres anys, el mercat municipal de la plaça del Lleó de Girona estarà obert. De fet, serà l'únic de tot Catalunya que treballarà aquest divendres. No ho faran totes les parades sinó que calculen que en seran cap a una vintena. El seu president, Manel Rodríguez, explica que es va fer una votació i que, com que hi havia gent que volia obrir parada, els altres no van tenir "cap inconvenient" en què "aquells qui no volen celebrar el Dia de la Hispanitat vagin a treballar". Des del mercat es va demanar permís a l'Ajuntament –en ser festiu, calia fer aquest tràmit– i el consistori va donar llum verd. De fet, tot i que l'Ajuntament de Girona estarà tancat al públic aquest 12 d'octubre, sí que permetrà que aquells regidors que ho vulguin vagin al despatx a fer feina. Fonts del sector expliquen que els mercats municipals només solen obrir un festiu a l'any: el diumenge d'abans de Nadal.  Més comerços amb persianes aixecades a Tarragona  A Tarragona, fonts de l'associació Via T expliquen que entre un 15 i un 20% dels seus associats obrirà. Veuen un increment de comerciants que volen obrir respecte als altres anys, i ho fan per reivindicar que aquest dia festiu "no els representa". Des de la Via T subratllen que ells no es posicionen i que cada comerç té el seu posicionament. Per la seva part, la Unió de Botiguers de Reus dubta que algú obri. El Tomb de Reus, per contra, dona per fet que alguns obriran, com a festiu autoritzat, sobretot els establiments d'alimentació. En altres localitats com Amposta, Tortosa i Valls no es preveu que hi hagi molts establiments oberts.  A l'àmbit metropolità, així com a les comarques de Ponent i l'Alt Pirineu, les associacions de comerciants consultades per l'ACN expliquen que cada comerç obrirà en funció del seu criteri.  Tàrrega, Tona, Olot i Sant Vicenç de Castellet, l'excepció Tot i que la Generalitat va marcar el 12 d'octubre com a dia d'obertura autoritzada als comerços, els municipis poden sol·licitar al departament d'Empresa substituir dos d'aquests festius per altres dates. Aquest 2018, només quatre municipis -Tàrrega (Urgell), Tona (Osona), Olot (Garrotxa) i Sant Vicenç de Castellet (Bages)- han demanat deixar el 12 d'octubre fora dels festius amb obertura comercial autoritzada. L'any passat i l'anterior, en canvi, el dia de la Hispanitat no era un dels vuit festius amb obertura autoritzada a tot Catalunya. Tot i això, els municipis poden afegir dos dies extra de lliure elecció que se sumen als vuit marcats per la Generalitat, tal com van fer l'any passat localitats com Badalona o Girona. Altres com Barcelona o Vic no ho van fer i, per tant, gran part dels comerços no tenien autorització per obrir. Tot i això, comerços de Vic, Manlleu i poblacions gironines van obrir portes tot i no tenir l'obertura autoritzada com a mesura de protesta per la situació política a Catalunya.  Enguany a gairebé la totalitat de Catalunya els comerços podran obrir amb normalitat si així ho decideixen. Als municipis que no tinguin el 12-O com a festiu autoritzat, els establiments de menys de 300 m2 que siguin petites o mitjanes empreses dels municipis tindran igualment "plena llibertat" per obrir ja que així ho determina la llei d'horaris comercials de l'estat espanyol, que és la que s'aplica davant la suspensió d'alguns articles de la llei catalana per part del Tribunal Constitucional, segons han explicat fonts del sector a l'ACN.

Summary: Botigues obertes per la Hispanitat: algunes per criteris comercials i altres perquè "no tenen res a celebrar"


L'home que volia arribar al rècord Guinness d'hores tocant la bateria s'han rendit 43 hores abans d'arribar a la marca necessària. David Ferrer s'ha quedat a les 91 de les 134 que necessitava per entrar al llibre del rècord Guinness. Ferrer va començar a tocar la bateria aquest dijous 6 de setembre a la mitjanit i el seu objectiu principal era seguir tocant fins a les 12 de la nit de la Diada de Catalunya, arribant a les 144 hores seguides. Sis dies consecutius parant tan sols vint minuts cada quatre hores, segons les regles que estableix l'organització dels Guinness World Records. Finalment aquest diumenge a tres quarts de vuit del vespre ha decidit abandonar. David Ferrer va arrencar aquest repte com a reivindicació per aconseguir la llibertat dels polítics empresonats i el retorn dels exiliats. De tota manera, el bateria no és la primera vegada que intenta entrar en el llibre dels rècords Guinnes, ja que l'any 2013 va intentar aconseguir batre la mateixa fita, però es va quedar en les 83 hores. Ara, aquest 2018 ha superat la seva marca personal.

Summary: El músic que volia superar el rècord Guinness de temps tocant la bateria es rendeix a les 91 hores


Els escriptors David Trueba i Enrique Vila-Matas formaran part del jurat del nou Premi Casa Leopoldo, que espera situar-se com un "referent" entre els guardons que es concedeixen a Catalunya. Coincidint amb el seu 90è aniversari, el clàssic restaurant del Raval de Barcelona farà entrega del premi "d'aquí a dos o tres mesos", tal com ha avançat RAC1. El certamen, que comptarà amb les categories de ficció i no-ficció, reconeixerà dues obres escrites en castellà i publicades l'any 2018. Està previst que abans de la Diada de Sant Jordi es donin a conèixer els noms dels dos guanyadors, que sortiran d'una tertúlia literària. Les obres candidates seran escollides per escriptors i per gent de la cultura que conformen el jurat, entre els quals hi haurà Trueba i Vila-Matas. Casa Leopoldo anunciarà properament les bases del premi, que no tindrà cap dotació econòmica. El bressol de Pepe Carvalho Restauració i literatura s'abracen a l'emblemàtic Casa Leopoldo, escenari on va néixer la figura del detectiu Pepe Carvalho i punt de trobada de tertúlies literàries de la segona meitat del segle XX.

Summary: David Trueba i Enrique Vila-Matas, membres del jurat del nou Premi Casa Leopoldo


L'activista dels CDR Adrià Carrasco, buscat per la policia espanyola per unes acusacions de terrorisme, rebel·lió i sedició, és a Brussel·les. El jove, que era buscat per la policia el mateix dia que van detenir Tamara Carrasco a Viladecans, farà una roda de premsa aquest dijous al matí a la capital europea acompanyat del seu advocat, Christophe Marchand. De fet, Carrasco compta amb el mateix equip legal que l'expresident Carles Puigdemont, els exconsellers "a l'exili" i Valtònyc, i que coordina l'advocat Gonzalo Boye.

Summary: L'activista dels CDR que va marxar de Catalunya per les acusacions de rebel·lió i terrorisme és a Brussel·les


Un home ha presentat una reclamació per via administrativa als departaments de Salut i de Treball, Afers Socials i Famílies per la mort de la seva mare en una residència de Barcelona durant la pandèmia. La reclamació recull una petició preliminar de 150.000 euros d'indemnització per a la família d'Ángel Juárez, que ha presentat la petició a través de la plataforma d'àmbit estatal 'afectadoscoronavirus.org'. Es basen en la "possible falta de diligència en la supervisió de la residència" per part de la Generalitat i en el "tractament que va rebre la mare d'Ángel", indica Ana Romero, del despatx Cremades & Calvo Sotelo. Juárez espera que sigui la "punta de llança" per retornar la "dignitat" a les persones que van morir en residències.

Summary: Un home reclama 150.000 euros a la Generalitat per la mort de la seva mare per covid-19 en una residència de Barcelona


Una persona ha mort i una altra ha resultat ferida greu en desprendre’s el braç articulat de la grua on treballaven, des d’una alçada d’uns sis metres. Els fets han tingut lloc cap a dos quarts d’una del migdia al carrer Maria Leonie Mirapeix, 10 de Masquefa (Anoia). La víctima mortal era un home veí de Piera (Anoia) de 31 anys. El ferit greu és un veí de Masquefa de 45 anys que ha estat traslladat a l’Hospital de Bellvitge. Diverses patrulles dels Mossos, Policia Local de Masquefa,  Bombers de la Generalitat i serveis sanitaris s’han desplaçat al lloc de l’accident.

Summary: Un mort i un ferit greu en caure de la grua on treballaven a Masquefa


L'expresident de la Generalitat Carles Puigdemont ha retret a ERC manca de "lleialtat i respecte" cap a JxCat en l'acord amb el PSOE sobre una taula de negociació entre governs. A través de diversos missatges des del seu compte de Twitter, Puigdemont insta el partit d'Oriol Junqueras a "revertir l'error" i proposa que es creï una taula de forces independentistes per decidir el "contingut" de la negociació entre governs. "És per on havíem d'haver començat", ha defensat. Així mateix ha reivindicat que els de JxCat no són "menys madurs ni menys dialogants pel fet de pensar que els acords amb els repressors han de poder ser planificats i treballats conjuntament". I ha demanat al partit d'Oriol Junqueras que reverteixi "l'error". Puigdemont comença el seu plantejament mostrant el seu respecte cap a l'acord ERC-PSOE que permetrà la investidura de Pedro Sánchez però alhora reivindica que es respecti els qui tenen "reserves" sobre el pacte. L'expresident assenyala que, fins ara, les etapes decisives del procés d'independència "havien estat compartides i decidides enmig d'un consens molt ampli" i lamenta que això no hagi estat així amb l'acord ERC-PSOE. "Els teòrics de la desunió tenen una nova oportunitat de demostrar que quan més dividits, millor", ha afegit.  Tot i el context actual, aposta per un "espai compartit" en què tots els actors, també els crítics, prenguin "les decisions estratègiques que portin a culminar el que es va decidir emprendre l'octubre del 2017".  "Ser crítics amb l’estratègia de partit pel fet que privilegiem l’estratègia de país és tan respectable com defensar-la. No et converteix en senyalador de traïdors. Ho dic amb coneixement de causa: sé el que és que t’acusin de traïdor o de vendre’t per 155 monedes de plata només per plantejar unes eleccions a canvi d’aturar el 155. No érem immadurs aleshores ni ho som ara", ha defensat.  Concretament sobre les negociacions entre ERC i PSOE en el marc de la investidura, Puigdemont lamenta que ningú no informés JxCat fins després de tancar l'acord. I ha afirmat que JxCat mereixia "més respecte i lleialtat" si es buscava que participessin dels acords.  Davant d'aquesta situació, Puigdemont creu que s'ha de continuar fent política "des del respecte mutu" i fixar de manera compartida les condicions d'una taula de negociació entre governs. I, en aquest sentit, ha proposat una taula de partits independentistes per acordar "el contingut i els acords de la taula de negociació amb l'Estat".

Summary: Puigdemont retreu a ERC manca de "lleialtat" i proposa que els partits independentistes acordin el diàleg amb l'Estat


La líder de C's a Catalunya, Inés Arrimadas, ha replicat aquest dilluns la candidata a primera secretària del PSC, Núria Parlon, que el "no sense alternatives" i el "no pel que no" que defensen "no soluciona els problemes ni ajuda la gent" sinó que "només" condueix a unes terceres eleccions. "Jo tampoc vull que segueixin governant les mateixes polítiques del PP. Per això hi hem negociat, perquè s'escoltin les necessitats dels catalans", ha argumentat la cap de l'oposició. En una atenció als mitjans de comunicació, Arrimadas ha emplaçat els actors polítics catalans a implicar-se en la situació política a l'Estat: "hem de ser partícips del que passa, no ho podem veure en tercera persona i no podem centrar-nos en un 'no' sense alternatives com el que proposa Parlon", ha insistit.  D'altra banda, C's està amatent al discurs del president de la Generalitat, Carles Puigdemont, aquesta setmana al Parlament amb motiu del debat de política general. "Volem esperar a veure quin és el capteniment del Govern, què proposen", ha dit la presidenta del grup parlamentari, Inés Arrimadas, tot advertint que la posició del seu partit respecte al full de ruta independentista és molt clara. "Ningú pot dubtar de la nostra posició però esperarem a veure què ens diuen", ha especificat sense voler avançar si presentaran alguna proposta de resolució sobre la qüestió sobiranista. Tanmateix, Arrimadas sí que ha dit que el seu grup parlamentari plantejarà propostes de resolució sobre sanitat, educació i sensellarisme, entre d'altres temàtiques socials. Arrimadas ha fet aquestes declaracions després de reunir-se amb representants de la Fundació Arrels, juntament amb els diputats 'taronges' Sergio Sanz i Noemí de la Calle, per analitzar la situació de les persones 'sense llar' que viuen als carrers de ciutats i pobles catalans. Es calcula que n'hi ha vora 5.000, 900 dels quals a Barcelona.  Arrimadas ha recordat que el Parlament va aprovar per unanimitat, durant el ple monogràfic d'emergència social, un text per combatre el sensellarisme a proposta de C's i que encara estan pendents del compliment de tots els seus punts per part del Govern. "La primera cosa que hem de fer per donar solució a aquesta situació és diagnosticar-la bé", ha apuntat tot demanant a l'executiu català que creï un observatori per quantificar tots els 'sense llar' que hi ha a Catalunya.

Summary: Arrimadas replica Parlon que el "no pel no" no soluciona els problemes de la gent i només condueix a terceres eleccions


El grup al Senat d'Esquerra Republicana de Catalunya ha adreçat una bateria de preguntes al govern espanyol en què denuncia el "bloqueig" que l'aplicació de l'article 155 ha provocat a les excavacions de fosses comunes de la Guerra Civil. En concret es denuncia que l'excavació del cementiri vell del Soleràs, a les Garrigues, serà "l'última" que es farà "tot i que n'hi havia més de previstes". Es calcula que en aquestes altres hi podria haver un centenar més de cossos. "És conscient el govern espanyol del greuge emocional que causa a moltes famílies el bloqueig d'aquests projectes?", pregunta ERC. "Pensa el govern de l'Estat espanyol solucionar de manera immediata aquest bloqueig?", afegeix. D'altra banda, ERC també pregunta pel fet que un grup de pares d'alumnes de primària del col·legi Lestonnac de Lleida ha denunciat la presència de pilotes de goma a l'interior del centre educatiu. Són pilotes que, segons aquells pares, van ser regalades als nens per agents de la policia espanyola. Algunes dels alumnes, afegeix ERC, les han utilitzat com a joguines fins que han estat requisades pel personal docent. ERC recorda que aquest tipus de projectils d'ús policial estan prohibides a Catalunya des de l'abril del 2014. I en aquest sentit pregunta: "Creu el govern que a través d'aquests actes s'intenta 'adoctrinar' els alumnes catalans cap a una cultura de la defensa i la militarització? O pel contrari, s'intenta implementar la cultura de la por?".  Una segona pregunta indica: "Quina valoració fa el govern del fet que membres de la Policia Nacional obsequiïn amb 'mostres' de pilotes de goma la ciutadania, entre ells nens de primària?".

Summary: ERC denuncia al Senat el "bloqueig" del 155 a les excavacions de fosses comunes de la Guerra Civil


"Quan et diagnostiquen una malaltia, vols obtenir informació, però on l'has de buscar? A Google et poden sortir coses que vés a saber qui les ha escrit". Tanit Tubau, a qui van diagnosticar la malaltia de Chron als 9 anys, és una de les pacients que participa al web PortalCLÍNIC, que s'ha presentat aquest dimecres. Es tracta d'un portal creat per l'Hospital Clínic de Barcelona que té com a objectiu oferir informació sobre salut que sigui fiable i contrastada i que inclou també la veu de pacients. El web ofereix de moment una seixantena de continguts elaborats i avalats per 200 professionals mèdics i d'infermeria de l'Hospital Clínic sobre malalties, proves i consells de salut i s'ampliarà amb més informació en una segona fase, en què també es potenciarà la interacció amb els usuaris. "Volem donar llum als pacients, que busquen missatges clars i que estiguin bastats en l'evidència científica", ha afirmat el director mèdic del Clínic, Antoni Castells. Els impulsors del PortalCLÍNIC destaquen dades com que el 60% dels espanyols busca informació sobre salut a Internet, però que només el 38% es refia dels resultats de la seva cerca. En canvi, el 92% confia en la informació que ofereixen els professionals sanitaris. Per donar resposta a aquesta demanda d'informació a la xarxa, l'Hospital Clínic de Barcelona, en col·laboració amb la Fundació BBVA, ha creat aquest portal que ofereix continguts fiables i entenedors i que també vol ser un contrapunt a les informacions que no es basen en evidències científiques, però que "es venen molt fàcilment, distorsionen i confonen els pacients", ha avisat Castells.  Sota el lema 'Informació que et cuida', PortalCLÍNIC vol millorar el coneixement general sobre la salut i promoure la prevenció de determinades malalties. Els promotors del web també esperen que, quan es diagnostiqui una malaltia, el portal s'integri en el procés assistencial perquè els professionals puguin prescriure informació als pacients i contribuir al seu empoderament. "Considerem que la informació contrastada ajuda en la salut", ha incidit el director general de l'Hospital Clínic de Barcelona, el doctor Josep Maria Campistol. El pacient informat redueix la incertesa, minimitza els efectes psicològics de les patologies, incorpora hàbits saludables i compleix millor els tractaments, fet que repercuteix en millors resultats de salut.     Precisament un dels objectius del projecte és fomentar la figura del pacient empoderat, és a dir, aquell que és capaç de participar activament en el procés i control de la malaltia i en la presa de decisions per augmentar l'adherència i eficàcia als tractaments. "La salut ja no és unidireccional, és bidireccional", ha puntualitzat Campistol. S'estima que actualment el 21% de la població respon al perfil de pacient empoderat.  Vocació de ser un portal de referència a nivell mundial Després de tres anys de preparació, el web s'ha presentat amb la "vocació de ser el portal de salut de referència a nivell mundial", ha afirmat Campistol. El director general del Clínic ha assenyalat que el projecte té un clar objectiu de servei a la societat i als pacients, però també per a l'hospital: "Estem segurs que podrem treure'n un rendiment intel·lectual que pot ser molt positiu. Tenim una gran quantitat d'informació i és bàsic que la utilitzem". El projecte de la web s'emmarca en el Pla Estratègic 2016-2020 de l'Hospital Clínic.  La web ha comptat durant els tres anys de preparació amb un pressupost d'1,4 MEUR aportats per la Fundació BBVA. En els propers dos anys, en què s'han d'ampliar els continguts, actualitzar-los i potenciar la interacció del web, el projecte compta amb mig milió d'euros anuals. En la presentació, el president de la Fundació BBVA, Francisco González, ha celebrat la posada en marxa del que considera una "poderosa eina", acompanyat pel director de la Fundació, Rafael Pardo. Malalties, proves i consells de salut El portal ofereix la informació en català, castellà i anglès, per reforçar-ne la vocació internacional, i aposta per la qualitat i profunditat dels continguts utilitzant un llenguatge proper, de manera que cada tema s'estructura en apartats com la definició, símptomes, causes i factors de risc, proves de diagnòstic aplicables, tractaments possibles, com viure amb la malaltia, línies d'investigació i preguntes freqüents. El web s'estructura en tres grans blocs. El primer, sobre malalties, arranca amb 34 continguts que s'aniran ampliant en els propers mesos. Aquesta primera fase inclou malalties greus -com l'infart, l'ictus o el càncer de pulmó-; malalties cròniques d'alta prevalença -com la hipertensió arterial o la diabetis-; trastorns especialment vinculats a grups d'edat -com l'autisme o la degeneració macular associada a l'edat- i al sexe -com l'osteoporosi o la disfunció erèctil-, a més de patologies amb impacte en la qualitat de vida, com la malaltia inflamatòria intestinal, la síndrome de fatiga crònica o la incontinència urinària. El segon bloc és sobre les proves i procediments, com per exemple mamografies o tomografies computeritzades. Per últim, la secció 'Cuida la teva salut' està formada per blocs dedicats a la prevenció de malalties; l'embaràs; la cura del cuidador i un en apartat què s'aniran incorporant situacions diverses en què es dubta de si anar a urgències.  Els continguts estan reforçats amb elements audiovisuals, infografies i pictogrames. La majoria dels temes s'acompanyen d'un vídeo explicatiu de professionals i un altre en què pacients narren la seva experiència en primera persona, un element amb el qual es busca, a través de l'empatia, atenuar la incertesa dels nous pacients.  Alguns dels continguts es poden descarregar en pdf perquè puguin ser impresos pels usuaris, però també perquè puguin ser utilitzats per qualsevol metge que vulgui oferir al pacient un resum d'aspectes essencials de prevenció, detecció o gestió d'una malaltia, o per recordar hàbits saludables. El web compleix la certificació d'accés doble A, per a persones amb deficiències visuals i auditives, i els seus continguts s'adapten a qualsevol dispositiu electrònic. Un comitè de seguiment científic  En el desenvolupament de PortalCLÍNIC han participat més de 200 professionals de l'Hospital Clínic de Barcelona que han elaborat els continguts. Un comitè de seguiment científic valida l'edició final i la contrasta amb un comitè de pacients i familiars per assegurar-se que els continguts són comprensibles, ja que la meitat de les persones que recorren a Internet a buscar informació sobre salut afirma que no entén allò que troba. En la selecció dels temes s'han tingut en compte criteris de prevalença, freqüència de consultes i coneixement per part dels professionals. Totes les informacions van firmades, ja que l'autoria dels professionals mèdics i d'infermeria de l'hospital són l'aval de la credibilitat dels continguts.  El portal ja inclou alguns elements d'interacció, com la possibilitat que l'usuari s'hi subscrigui per rebre alertes quan s'actualitza la informació d'un tema concret, però aquest és un àmbit que els impulsors del projecte esperen potenciar en la segona fase, amb, per exemple, trobades digitals en què professionals del Clínic respondran dubtes dels usuaris. Experiències sinceres i humanes Jordi Boltes, un altre pacient que participa al PortalCLÍNIC, destaca que és una "enorme oportunitat" que les persones que han rebut un diagnòstic "puguin llegir sobre la malaltia, com es tracta o la realitat dels pacients que l'han superada". "En el meu cas va ser una leucèmia i, malgrat el viatge difícil, estic molt content del tracte que vaig rebre dels doctors i com van ser de clars". "El primer que et diuen és que no tafanegis a internet per no atabalar-te. De leucèmies, n'hi ha de molts tipus, els tractaments i evolucions són diferents", assenyala Boltes, sobre la necessitat d'obtenir informació. Aquest participant al PortalCLÍNIC explica que al web expliquen amb "naturalitat, sinceritat i humanitat" les seves experiències i per això troba que el portal és també una oportunitat per "humanitzar" una malaltia.  Tanit Tubau assenyala que els pacients esperen missatges "clars, en un 'idioma' que es pugui entendre" i ressalta que pot ser "molt interessant i útil" rebre explicacions d'una malaltia per part de metges i de qui la pateix o l'ha patida. Tubau també destaca la informació sobre les proves: "Moltes vegades ens preguntem si una determinada prova fa mal i potser ho demanes a algú que ha tingut una experiència terrorífica i després no n'hi ha per tant". "Tenir informació clara per part de l'Hospital Clínic dona més tranquil·litat", ha afegit aquesta jove, que apunta, somrient, que amb el Clínic, que considera la seva segona residència, té una mena de pacte: "Ells em mantenen així d''estupenda' i jo dic que 'sí' a participar en tot el que em proposen".

Summary: Un web creat pel Clínic ofereix informació fiable sobre malalties amb continguts de metges i pacients


El delegat del Govern al Camp de Tarragona Òscar Peris; l'alcalde de Tarragona Josep Fèlix Ballesteros; la vicerectora d'Internacionalització, Mar Gutiérrez-Colon, i el vicerector d'Organització i Recursos de la URV, Xavier Farriol, han encapçalat els cinc minuts de silenci que s'han dut a terme aquest dilluns al migdia a les portes de la Delegació del Govern a Tarragona, al carrer Sant Francesc. A aquesta mostra de dol també s'hi han sumat diputats, directors territorials, regidors i personal tant de la Generalitat com de l'Ajuntament de Tarragona i de la Universitat Rovira i Virgili. Tots ells han volgut tenir un record per les víctimes del tràgic accident que es va produir aquest diumenge a Freginals.  Cal recordar que la Generalitat ha declarat dos dies de dol a Catalunya, aquest dilluns i dimarts.

Summary: Cinc minuts de silenci a Tarragona per l'accident de Freginals


Les trucades per violència masclista han augmentat un 34% durant el confinament. Són les dades de l'Institut Català de les Dones (ICD) que ha traslladat la portaveu del Govern, Meritxell Budó, durant la comissió telemàtica d'Afers Institucionals del Parlament, aquest dimarts a la tarda. Entre el 16 i el 24 de març el servei va atendre gairebé 300 trucades, una mitjana diària d'unes 40, quan el nivell sol estar en 25, segons la consellera de Presidència. Per altra banda, Budó ha preguntat a l'Estat si podrà pagar les prestacions de l'atur del mes d'abril, i ha anunciat una subvenció de 2,5 MEUR perquè les entitats esportives combatin els efectes del coronavirus. Durant la seva segona intervenció, Budó ha explicat que l'augment de les trucades en període de confinament s'ha incrementat un 34% respecte els mesos de gener i febrer. El Servei d’Atenció, Recuperació i Acollida (SARA) de l'Ajuntament de Barcelona, especialitzat en violència masclista, va explicar divendres passat que s'havien atès 537 dones de mitjana cada setmana des de l'inici del confinament. Per altra banda, Budó ha tornat a reclamar a l'Estat la flexibilització del sostre de despesa dels ajuntaments per afrontar a la crisi del coronavirus.

Summary: Les trucades per violència masclista augmenten un 34% durant el confinament


La presidenta de la cambra és membre de la Diputació Permanent, l'òrgan que es manté quan es dissol la cambra catalana La presidenta del Parlament, Carme Forcadell, ha arribat a la cambra catalana aquest matí en el primer dia laborable després de la declaració de la República i de l'aplicació de l'article 155. Una de les mesures del govern d'Espanya publicada al Butlletí Oficial de l'Estat (BOE) és la dissolució del Parlament. Encara que Forcadell assumeixi aquesta dissolució, la presidenta del Parlament continua sent presidenta i diputada perquè és membre de la Diputació Permanent. Es tracta de l'òrgan que funciona entre període de sessions i també quan la cambra s'ha dissolt. A més de Forcadell, també en formen part els secretaris de la Mesa, Anna Simó i José María Espejo-Saavedra, així com 19 diputats més en representació dels grups parlamentaris.

Summary: Forcadell torna al Parlament en el primer dia feiner després de la declaració de la República i l'aplicació del 155


Oriol Junqueras ha estat reelegit aquest diumenge com a president d'ERC, després de rebre, com a únic candidat, un 88% de suport dels vots emesos, que ha arribat al 57% de participació. Amb un total de 5.195 vots emesos, Junqueras n'ha obtingut 4.587 a favor i 106 en blanc. Dels altres càrrecs destacats de la seva candidatura, la secretària general, Marta Rovira, el coordinador nacional, Pere Aragonès, i la secretària general adjunta, Marta Vilalta, han obtingut entre el 83 i 86% de suports. El membre de l'executiva amb menys suport ha estat Lluís Salvadó, amb un 71%, que serà el nou vicesecretari general de coordinació interna. El global de la candidatura ha obtingut el 90% dels vots emesos. En aquesta votació s'escollia la nova executiva nacional del partit i només un equip –el d'Oriol Junqueras, Marta Rovira, Pere Aragonès i Marta Vilalta- optava a l'elecció. També s'han triat la resta de membres del Consell Nacional. En total, 9.516 militants republicans han estat cridats a votar en un congrés on es pot escollir entre l'únic equip presentat, 'Compromís Republicà', o bé el vot en blanc, encara que també es pot escollir si donar suport en bloc a la candidatura o bé escollir els membres de forma individualitzada. La jornada electoral ha arrencat a les 9 del matí per via electrònica i s'ha estès fins a les 8 del vespre, mentre que presencialment s'ha pogut votar en 18 punts arreu del país, de 10 del matí a 7 de la tarda. De fet, aquesta ha estat la primera edició on es podia votar telemàticament. Alguns votants, com els presos, exiliats i qui no pugui exercir el vot ni presencial ni telemàticament, ja havien pogut emetre el seu vot per correu. La participació en les eleccions dels membres del Congrés Nacional d'ERC ha augmentat notablement en aquesta jornada electoral, on a les quatre del migdia ja s'havien superat el total de vots emesos tant el 2011 com el 2015. De moment, i segons informa el partit, han votat 3.807 militants, el que representa un 41,94% del total que podia votar aquest diumenge, mentre que el 2011 hi va haver 3.249 vots (44,77%) i el 2015 van ser 2.416 (32,92%) el total. Aquest augment en els militants que han votat coincideix amb el primer Congrés d'ERC on es permet el vot per via telemàtica. D'altra banda, a la jornada electoral també s'han pogut votar fins a un màxim de vint persones candidates al Consell Nacional de manera paritària. Les trenta persones més votades s'integraran a l'estructura del Consell Nacional. La segona fase del Congrés s'encararà un cop elegida la nova direcció i es reunirà el plenari, que fixarà la línia política del partit pels propers anys.

Summary: Junqueras és reelegit president d'ERC amb el 88% dels vots i una participació del 57%


El conseller de Territori i Sostenibilitat, Damià Calvet, ha reclamat a la Unió Europea que creï una regulació perquè les vagues de controladors a un estat membre no afectin els vols que no tenen origen o destinació a aquell país. Calvet ha dit que el Govern comparteix així el "posicionament expressat" per algunes companyies aèries i ha demanat al govern espanyol que també el defensi davant les institucions europees perquè permetria "alleugerir la situació d'estrès" que es viu als aeroports europeus quan es convoca una vaga de controladors a un país membre. A més, ha demanat al ministeri de Foment que  "asseguri una dotació adequada" per als controladors de l'aeroport del Prat per tal de "garantir-ne" un "bon funcionament".  Calvet ha dit que des del departament estan "molt pendents del dia a dia" de l'aeroport. D'altra banda, ha reiterat que una de les "reivindicacions permanents" del Govern és la gestió "descentralitzada" i "individualitzada" de les infraestructures.

Summary: El Govern reclama una regulació europea per evitar que les vagues de controladors afectin vols a altres països membres


El diputat parlamentari de la CUP Benet Salellas ha demanat la dimissió de Jordi Baiget, després que el conseller d'Empresa i Coneixement hagi dit en una entrevista a 'El Punt Avui' que no s'ha de "bandejar" el 9-N perquè "potser és el que acabarem fent". En un contacte amb la premsa des de la Ciutat de la Justícia aquest dilluns al matí, Salellas ha sentenciat que "qualsevol persona del Govern que no estigui compromesa amb el referèndum ha d'apartar-se". Segons el dirigent cupaire, no pot ser que hi hagi gent dins del bloc independentista que "no tingui clar el moment històric" actual. "Si Baiget no està en condicions d'afrontar l'embat de l'Estat que deixi pas a altra gent, que n'hi ha milers en aquest país, amb capacitat per defensar el referèndum", ha constatat Salellas. Les declaracions de Salellas han arribat poc després que la presidenta del grup parlamentari de la CUP, Mireia Boya, també hagi demanat la dimissió de Baiget a través d'un missatge al seu compte de Twitter: "Aquell conseller que pensi que l'1 d'octubre serà un 9-N i tingui pors patrimonials hauria d'apartar-se. Sense més excuses ni dilacions. Responsablement". La polèmica arriba justament la setmana que es presenta públicament la llei del referèndum, que segons el Govern i els grups independentistes dona les garanties a l'1-O perquè sigui com tots els processos electorals.

Summary: Salellas sobre Baiget:  "Qualsevol persona del Govern que no estigui compromesa amb el referèndum ha d'apartar-se"


Els Bombers han transvasat aquest dimecres a la nit tots els líquids inflamables de la fàbrica incendiada de Montornès del Vallès excepte el contingut d'un dels dipòsits. Faltarà, també, aspirar el producte del terra per completar les tasques de sanejament. Aquestes tasques s'han aturat i continuaran dijous al matí, han indicat els Bombers. Durant la nit es mantindrà un dispositiu preventiu amb dues dotacions per evitar que hi puguin haver revifades del foc, que es dona per controlat. Cal recordar que l'incendi ha obligat a evacuar un centenar de fàbriques del polígon on hi ha situada l'afectada i a confinar el veïnat de diversos municipis de la rodalia. Els Mossos han obert una investigació per aclarir l'origen del foc.

Summary: Els Bombers han transvasat tots els líquids de la fàbrica incendiada de Montornès excepte els d'un dipòsit


El Govern millorarà el passeig marítim de l'Estartit (Baix Empordà) un cop acabades les obres del port el 2018. Ho ha anunciat el conseller de Territori i Sostenibilitat, Josep Rull, que aquest dissabte ha visitat els treballs de remodelació que està fent a les instal·lacions el Club Nàutic Estartit i que estan pressupostats en més de 12 milions d'euros. Segons informa la conselleria, aquestes obres permetran modernitzar el port, adaptar-lo al possible impacte del canvi i climàtic i integrar el recinte en la trama urbana del poble. Pel que fa a la millora del passeig, actualment s'estan definint les possibles actuacions per després encarregar el seu disseny definitiu. El Departament de Territori informa que entre les accions que es proposen hi ha la disminució del nivell del passeig perquè quedi a la mateixa alçada del port i abordar l'evacuació de les aigües procedents del torrent d'en Planes. També s'estudia construir una rotonda d'entrada al port amb accés directe a l'aparcament de la platja per dissuadir l'entrada en vehicle fins al mateix port. D'aquesta manera, assegura la conselleria, es disminuirà el trànsit i es podrà convertir la zona en un gran passeig. Pel que fa a les actuacions al port, s'han iniciat enguany i es perllongaran fins l'any 2018, amb un cost superior als 12 milions d'euros. Aquestes obres formen part del projecte de modernització amb el qual el Club Nàutic va optar a renovar la concessió. Posen especial èmfasi en la integració del port en la trama urbana de l'Estartit i en la seva eficiència ambiental, incloent l'adaptació a les conseqüències del canvi climàtic. El conseller ha remarcat que "es tracta d'una obra que busca una perfecta integració amb el municipi i que incorpora els elements més avançats de sostenibilitat i de compromís ambiental". Per a Rull, "el Port no està concebut com una barrera sinó com un balcó a la Mediterrània, a les Illes Medes". En concret, els treballs es duen a terme en diferents fases. La primera (2016) inclou l'ampliació del dic i contradic de Garbí, aconseguint una plataforma de 12 metres d'ample; la construcció d'un passeig ombrejat amb parc infantil, renovació dels paviments i xarxes de serveis. També es farà la reparació del dic trencaones de llevant, perllongant-lo fins els 75 metres, i el dragatge de la bocana. Aquesta primera fase acabarà amb la creació d'una nova zona d'amarratges a la dàrsena exterior i d'una nova plaça pública protegida amb una pèrgola. La segona fase es portarà a terme el 2017 i suposarà la construcció d'una nova escola de vela, nova rampa de varada, remodelació de l'actual benzinera per a embarcacions i creació d'un nou accés principal al port, de 20 metres d'ample, situat a la zona de l'edifici de marineria. També es construirà un edifici, anomenat Centre de Descoberta, concebut com la porta d'entrada dels visitants al port de l'Estartit. Finalment, durant la tercera fase, corresponent al 2018, es renovarà l'aparcament i la dàrsena interior. Per tal d'adaptar-se al possible increment del nivell del mar ocasionat pel canvi climàtic, s'elevarà l'alçada dels molls i les passarel·les en més d'un metre. L'aparcament donarà continuïtat entre l'edifici de la seu social, que també es remodelarà, i el passeig marítim. A la visita al port de l'Estartit el conseller Rull ha estat acompanyat pel secretari d'Infraestructures i Mobilitat, Ricard Font, i per la gerent de Ports de la Generalitat, Dolors Rodríguez, entre d'altres autoritats. Després de mantenir una trobada amb els responsables del club, ha visitat les instal·lacions, en companyia del seu president, Jordi Ponjoan, que li ha mostrat els treballs que s'hi estan realitzant. Prèviament, el conseller ha visitat l'Ajuntament de Torroella de Montgrí i el Parc Natural del Montgrí, les Illes Medes i el Baix Ter, on es desenvolupa el projecte Life Pletera de recuperació de llacunes costaneres. Allà s'ha reunit amb la Junta central d'usuaris del Baix Ter, acompanyat de la secretària de Medi Ambient i Sostenibilitat, Marta Subirà.

Summary: El Govern millorarà el passeig marítim de l'Estartit un cop acabades les obres del port el 2018


Combinarà arts escèniques, recuperació de la memòria i treball comunitari  ACN Barcelona.-L'Ajuntament de Barcelona es mostra ara més esperançat sobre la conservació de l'edifici del Teatre Arnau. Tot i que fa uns mesos es parlava del seu enderrocament, un nou estudi amb la participació del consistori, les entitats i experts de la Universitat de Barcelona ha permès veure que "hi ha molts elements patrimonials que es poden conservar, rehabilitar i reconstruir", ha dit la regidora de Ciutat Vella, Gala Pin. "Tenim més esperança. Això vol dir que això està encarat a poder conservar, rehabilitar i reconstruir la major part de l'arquitectura del teatre en la mesura que és l'últim teatre de barraca de la ciutat", ha apuntat. El nou Arnau combinarà arts escèniques, recuperació de la memòria i treball comunitari. L'inici de les obres el preveu per a finals del 2018 o principis del 2019.  El consistori preveu un pressupost de 9 MEUR per al nou Teatre Arnau, però no s'executarà tot en aquest mandat. El cost final i també la durada de les obres dependran en gran mesura de quanta part de l'edifici es pot conservar i si durant les obres es produeix alguna troballa des del punt de vista arqueològic.  En aquest sentit, el tinent d'alcaldia de Cultura, Jaume Collboni, ha apuntat que sempre és més lent un procés de rehabilitació i reconstrucció que un de construcció. En tot cas, ha indicat que el criteri és "mantenir al màxim les estructures que connecten o recorden el que és un teatre de barraca". També ha assenyalat que s'ha fet una hipòtesi de pressupost generosa.  Pel que fa als usos del nou espai, ja ha acabat la primera fase del procés de participació amb entitats, teixit social i comunitari, gent de les arts escèniques i actors del sector de la cultura. L'aposta és fusionar arts escèniques des d'un punt de vista multidisciplinar i la recuperació de la memòria del Paral·lel i del seu entorn, sempre amb una visió comunitària.  Així, es podran exhibir obres de totes les disciplines i serà també un espai per recuperar no només la memòria de l'edifici com a darrer teatre de barraca del Paral·lel, sinó que ha de servi també per recordar la vida en aquesta zona de Barcelona. Pel que fa a l'enfoc comunitari, l'objectiu és que l'Arnau sigui un equipament de proximitat que ofereixi activitat relacionada amb el barri i on els veïns hi puguin participar.  Mentre no s'executen les obres, comença la segona fase del procés participatiu, que definirà quin model de gestió tindrà el teatre i que sempre passarà per un model públic-comunitari. Però en paral·lel es posarà també en marxa el que l'Ajuntament anomena 'L'Arnau itinerant', és a dir, que començaran les representacions utilitzant diferents espais municipals "fins que l'Arnau tingui casa", ha apuntat Pin.


L'Ajuntament d'Amposta i el Parc Natural del Delta de l'Ebre han instal·lat 18 noves senyals, i n'han reposat de malmeses, en l'itinerari que envolta les llacunes de l'Encanyissada i la Tancada. Aquesta ruta circular, de prop de 26 quilòmetres, és molt freqüentada i transitada per turistes tot l'any però sobretot en les èpoques de primavera i tardor. Per aquest motiu, la renovació i millora de la senyalització s'ha fet abans del període turístic de Setmana Santa i amb la intenció també de respondre a nombroses queixes que s'havien rebut. Es tracta d'una de les accions del Pla de Foment al Turisme atorgat per la Generalitat a l'Ajuntament d'Amposta el 2017 amb el qual es preveu invertir 816.000 euros.

Summary: Instal·len una vintena de noves senyals turístiques a les llacunes de l'Encanyissada i la Tancada del Delta


El president assegura que està "molt tranquil" perquè la seva decisió té "beneficis pel país i pel projecte" sobiranista ACN Barcelona.-El president de al Generalitat en funcions, Artur Mas, ha reconegut aquest dissabte que renunciar a ser el candidat a la Presidència té un "component dolorós", però ha apuntat que ho fa perquè "és la millor manera de servir el país". En la seva compareixença al Palau de la Generalitat, Mas ha assegurat que ell està "molt tranquil" perquè la seva decisió té "beneficis pel país i pel projecte" sobiranista. "Vull deixar clar que per a mi és una decisió que té un component dolorós, però estic tranquil i molt convençut del que estic fent, i si algú ara a curt termini no ho entén del tot, estic convençut que en els propers dies es veurà amb tota claredat els beneficis d'aquesta decisió, pel país i pel projecte", ha dit. "Quan a la vida has de prendre decisions complexes, t'has de refugiar en els principis més importants, i el principi més important era el país, Catalunya i la seva gent, més important que qualsevol organització política", ha argumentat Mas per justificar la seva decisió de renunciar a ser el candidat a la reelecció. El president ha reconegut que "la vida és dura", i que ha decidit prendre aquesta decisió "perquè s'estava a punt d'acabar amb unes noves eleccions, amb una alta probabilitat de caos" al país i de "cansament total". La decisió, ha continuat, "permet anar per feina i tirar endavant el país" amb un acord que considera "raonable en termes de salvar el procés, de no anar a unes altres eleccions i en termes d'estabilitat".  Mas no ha volgut parlar de concessió a la CUP, sinó d'una decisió personal que ha pres ell les darreres hores i que ha definit com "la millor manera de servir el país".

Summary: Mas admet que renunciar té "un component dolorós" però diu que ho fa perquè "és la millor manera de servir el país"


El director general de Codorniu, Javier Pagès, ha reclamat que "la situació política se solucioni i no malmeti l'economia" i ha instat les administracions a garantir "seguretat i estabilitat". En declaracions als mitjans abans de l'acte de presentació dels nous productes 'premium' de la firma, Pagès ha apuntat que el moment actual és "difícil" però s'ha mostrat "optimista" pel que fa a l'activitat de la companyia durant els propers mesos. En aquest sentit, ha vaticinat que Codorniu no patirà cap boicot aquest proper Nadal, ja que ha assegurat que compta amb consumidors "fidels" que aposten per "productes de qualitat". Pel que fa al trasllat de seu social a la Rioja, el director general no ha concretat si es tracta d'una decisió definitiva o de caire temporal. Javier Pagès ha afirmat que Codorniu afronta el futur "amb esperança" i ha remarcat que la companyia compta amb una llarga trajectòria que es remunta al 1551, de manera que "ha vist molts moments difícils". Pagès ha admès que la situació actual és complexa i ha recalcat que "les economies necessiten seguretat i estabilitat política". Amb tot, ha afirmat sentir-se "optimista" de cara al manteniment de les vendes. Davant la possibilitat que grups de consumidors puguin promoure una campanya contra el consum de cava català, i tenint present que Codorniu és una de les principals companyies del sector, Pagès ha afirmat que "no ha d'haver cap boicot", ja que considera que els consumidors són "fidels" i "trobaran el moment" per seguir degustant els seus productes. Finalment, el director general de Codorniu ha declinat donar detalls del trasllat de seu social anunciat la setmana passada. Sobre aquesta qüestió, tan sols ha apuntat que la decisió s'ha pres perquè el consell d'administració ho va considerar "necessari per temes de seguretat jurídica" i no ha precisat si retornarà el domicili social a Catalunya de cara al futur. Cava amb "geni enològic" Javier Pagès ha fet aquestes declaracions instants abans de presentar els nous productes 'premium' de Codorniu. Es tracta d'una nova anyada d'Ars Collecta 457, un cava que el director general ha definit com un producte "singular, amb geni enològic", degut a la llarga criança de 10 anys. Al mateix temps, Codorniu també ha presentat en primícia els tres primers caves que la firma distribuirà amb el distintiu de qualitat 'Cava de Paratge Qualificat': La Pleta, El Tros Nou i La Fideuera.

Summary: Codorniu: "Esperem que la situació política se solucioni i no malmeti l'economia"


La multinacional japonesa Rakuten, patrocinador principal del Futbol Club Barcelona, preveu instal·lar una seu a la capital catalana, segons han confirmat a l'ACN fonts de la patronal catalana Foment del Treball. De fet, el paper de Foment del Treball ha estat important en l'assumpte, ja que el seu president, Josep Sánchez Llibre, ha fet de mediador entre l'empresa i el Govern, a través de la consultora Pricewaterhouse Coopers. Sánchez Llibre ja avançava aquest matí l'interès d'un grup "molt important" per instal·lar-se a Barcelona. El màxim dirigent de Foment ja n'ha parlat amb el vicepresident del Govern, Pere Aragonès, i amb el president, Quim Torra, que segons Foment han mostrat bona predisposició davant d'una iniciativa que pot suposar una inversió de diversos milions d'euros i la creació de llocs de treball. El gegant del comerç electrònic japonès instal·laria, així, una seu per a Europa del seu negoci en terres barcelonines, en una ubicació que fins al moment no ha transcendit. Les negociacions estarien en un punt força avançat, fins al punt que des de Foment del Treball confien que en uns quinze dies hi pugui haver una primera reunió entre els directius de l'empresa i els membres de l'executiu català.

Summary: La multinacional japonesa Rakuten preveu instal·lar una seu a Barcelona


La circulació de trens està interrompuda a sis estacions de Renfe de Barcelona per la presència de fum a l'interior dels túnels, segons ha informat la companyia en un comunicat. Les estacions afectades són Sagrera Meridiana, Arc de Triomf, Clot Aragó, Passeig de Gràcia, Plaça de Catalunya i Estació de França. També està afectada la L1 del metro, sense servei entre les estacions de Glòries i Espanya, segons l'Ajuntament de Barcelona. L'origen del fum s'ha localitzat a la zona de l'estació d'Arc de Triomf, on en aquests moments hi estan treballant els Bombers de Barcelona. Segons un comunicat de Renfe i Adif, es desconeixen les causes de la presència de la gran acumulació de fum que s'ha detectat a l'interior dels túnels. Tècnics d'Adif han informat cap a la una de la matinada d'una gran quantitat de fum a prop de l'estació d'Arc de Triomf i han sol·licitat la intervenció dels Bombers de Barcelona.  Dotze dotacions d'aquest cos han estat treballant des de quarts de dues de la matinada per localitzar l'origen del fum, segons ha informat l'Ajuntament de Barcelona, que ha activat el Pla Bàsic d'Emergència Municipal. Finalment, l'origen del fum s'ha localitzat a l'estació d'Arc de Triomf. Arran d'aquesta incidències, les línies R1 i RG1 finalitzen el seu servei a Badalona; els trens de la R2 nord i la R11 finalitzen a Sant Andreu Comtal; els de la R2 sud, R4 i Regionals del corredor sud inicien i finalitzen el seu trajecte a Sants; els de la R3 i la R4 a Sant Andreu Arenal, i hi ha un servei de carretera entre l'estació de Sants i l'Aeroport del Prat. Pel que fa les línies d'alta velocitat, no han resultat afectades i funcionen amb normalitat des de l'Estació de Sants, on els viatgers podien sentir la pudor de fum des de la zona de les andanes.

Summary: Interrompuda la circulació a sis estacions de Renfe de Barcelona i part de la L1 del metro per fum als túnels


El president de la Generalitat, Carles Puigdemont, ha subratllat aquest dimecres que la defensa de la nova cultura de l'aigua no ha d'afectar només les Terres de l'Ebre, sinó tot el territori, i ha recordat que el Govern ja ha posat sobre la taula mesures per revertir la situació del riu Ter, afectat per un transvasament i que "durant anys ha rebut amb silenci un tracte d'insolidaritat molt gran". "A aquest Govern el trobarà en la defensa no retòrica sinó sobretot pràctica del que entenem tots que és la nova cultura de l'aigua, que ha d'abastar el país sencer", ha reblat en resposta a una pregunta del diputat de la CUP Sergi Saladié durant la sessió de control al Parlament. Després de recordar que el Govern sempre ha donat suport a la Plataforma en Defensa de l'Ebre, Puigdemont ha remarcat que "la nova cultura de l'aigua ha d'afectar a tothom, a les conques amenaces però que a la pràctica no ho estan perquè no hi ha en execució cap pla, i a les conques que sí que estan patint algun transvasament". S'ha referit en concret al riu Ter. També ha assenyalat que la nova cultura de l'aigua de la qual tant es parla s'ha de basar com a principi "essencial" en el fet que totes les persones tinguin un "accés digne a l'aigua", i ha remarcat que hi ha "parts del territori on això està en risc".

Summary: Puigdemont subratlla que la defensa de la nova cultura de l'aigua no ha d'afectar només l'Ebre sinó tot el territori


a nova edició del festival Camallera Cançó d'Autor se celebrarà del 28 de juliol al 6 d'agost. Una novena cita que es presenta com la República de les Paraules Crítiques i que es farà, entre altres espais, a la Plaça Feliu del municipi. Set concerts són el plat fort d'aquest any on hi destaquen Cesk Freixas, Gemma Humet i Dani Flaco. La proximitat dels convidats (s'autodefineixen com a festival de quilòmetre zero) és un dels ingredients d'aquesta proposta cultural de Camallera (Alt Empordà). També hi haurà espai per debatre sobre temes com la crisi dels refugiats al Mediterrani o la contaminació de les aigües subterrànies de l'Empordà. Al voltant de grans festivals, a l'Empordà també hi ha lloc per a propostes culturals de petit format. És el cas del Camallera Cançó d'Autor, que es farà a aquest municipi del 28 de juliol al 6 d'agost. L'objectiu és fer un projecte cultural de Km 0 i "evitant massificacions", asseguren.   Tot i això, la idea és tenir un ADN marcat amb les propostes culturals que es vehiculen a través de les paraules. El mateix divendres 28 de juliol, es farà el primer concert amb Les Kol·lontai. Coincidint amb el centenari de la Revolució bolxevic, s'interpretarà un repertori de cançons feministes en reconeixement a Alexandra Kol·lontai, primera dona ministra de la URSS. 'Cançons feministes per a la llibertat i la igualtat. Cançons violetes' és l'espectacle inaugural que repassa aspectes com el de la dona treballadora, la maternitat o el sexe.   A banda d'aquesta posada en escena reivindicativa, pel Camallera Cançó d'Autor també hi haurà els concerts de Cesk Freixas, Dani Flaco i Gemma Humet. Precisament, Humet és qui ha optat per un treball més proper a la cançó protesta amb 'Encara'. Flaco presentarà el seu setè disc, 'Verbenas y Fiestas Menores' i Cesk Freixas repassa els tretze anys que porta sobre els escenaris.   El figuerenc Joanjo Bosk i Landry el Rumbero també actuaran en els deu dies del festival. La cloenda serà l'espectacle 'Roig' de Mònica Lucchetti i Carles Beltran dedicat a l'escriptora catalana Montserrat Roig.   Ja es poden comprar abonaments per a tots els concerts que tenen un cost de 50€.   La república crítica   Els temes mediambientals seran els protagonistes de la part de debat i conversa del festival de Camallera. 'La República de les Paraules Crítiques' començarà, precisament, amb un debat sobre la contaminació de les aigües subterrànies per nitrats a l'Empordà.   A banda, un debat sobre Europa amb Enric Juliana i Rafael Poch o una taula rodona sobre el paper de l'esquerra catalana en la crisi dels refugiats amb Joan Manuel Tressserras, Gerardo Pisarello i Eulàlia Reguant seran alguns dels temes protagonistes en aquesta altra vessant de les propostes culturals d'aquest municipi empordanès.

Summary: Camallera proclamarà la República de les Paraules Crítiques en la 9a edició del Cançó d'Autor


Després que el govern espanyol hagi decidit tancar definitivament el projecte Castor després de rebre l'informe del MIT, la Plataforma en Defensa de les Terres del Sénia reclama que s'estudiï el desmantellament de les instal·lacions. A través d'un comunicat emès aquest diumenge, el moviment qüestiona per què s'han de gastar 15,7 milions d'euros cada any en el manteniment d'unes instal·lacions "que no s'aprofiten per a res". En aquest sentit, apunten que "si s'han de fer estudis i proves perquè el desmantellament no desestabilitzi la zona de falles, que es facin com més aviat millor" i que "els ciutadans puguin oblidar-se de malson Castor". D'altra banda, la Plataforma demana que Escal UGS assumeixi la responsabilitat pels terratrèmols que va causar la injecció de gas en realitzar-se les proves definitives del magatzem submarí. La Plataforma, que ha convocat per dimecres una roda de premsa on es valorarà la no reobertura del magatzem, assenyala que el moviment també seguirà treballant per no pagar el deute d'Escal UGS que ara paguen els ciutadans a través del rebut del gas i perquè s'aconsegueixi el reconeixement d'afectació de la ciutadania. Paral·lelament, l'Observatori del Deute en la Globalització està preparant un judici popular al projecte Castor que se celebrarà el 17 de juny a Barcelona.

Summary: La Plataforma del Sénia reclama que s'estudiï si es pot desmantellar el projecte Castor amb seguretat


Els trens de l'R3 registren retards de més de mitja hora per una avaria d'Adif a l'estació de Mollet Santa Rosa, segons ha informat Renfe. L'avaria es localitza al sistema de senyalització. L'avaria provocava inicialment retards de quinze minuts, que s'han anat incrementat i ja superen els 30 minuts.

Summary: Retards de més de mitja hora a l'R3 per una avaria en la senyalització a l'estació de Mollet Santa Rosa


Fa un any, el govern espanyol va destinar 4.000 agents extra del CNP i la Guàrdia Civil destinats a impedir la celebració del referèndum ACN Barcelona.-El Ministeri de l'Interior enviarà en els propers dies mig miler d'agents de la policia espanyola a Catalunya amb motiu de la Diada i el primer aniversari del referèndum, segons ha avançat Efe i ha pogut confirmat l'ACN de fonts del cos policial. Els agents arribaran a Catalunya procedents de tot l'Estat i estaran destinats a donar suport als Mossos d'Esquadra en matèria de seguretat i vigilància dels edificis públics. Fa just any, el govern espanyol va enviar 4.000 agents extres del CNP i la Guàrdia Civil a Catalunya, dels quals una gran part es van allotjar en ferris al Port de Barcelona i Tarragona, amb l'objectiu d'evitar la celebració del referèndum de l'1-O, que el Tribunal Constitucional va declarar il·legal. D'altra banda, aquest dimarts la Guàrdia Civil va ajornar les autoritzacions de trasllat fora de Catalunya a agents que ja tenien data d'incorporació en vacants d'altres punts de l'Estat, almenys fins el 15 d'octubre. Segons fonts del Ministeri d'Interior, la decisió es justifica en les necessitats i exigències inherents a garantir la seguretat pública en aquest trimestre.

Summary: El Ministeri d'Interior enviarà mig miler d'agents de la policia espanyola per la Diada i el primer aniversari de l'1-O


Els Mossos d'Esquadra han detingut quatre persones relacionades amb estafes a diferents concessionaris de vehicles de Tarragona. Segons la investigació, el grup es dedicava a comprar vehicles mitjançant finançament i tot seguit deixaven de pagar les quotes i venien els cotxes a tercers. El cas es va destapar quan una entitat financera va denunciar que havia concedit un crèdit i el client no havia abonat cap quota. El grup va aconseguir vendre cinc vehicles valorats en prop de 135.000 euros, tres d'ells a França. La investigació continua oberta i no es descarten noves detencions. La investigació es va iniciar el passat 11 d'octubre quan una entitat financera va denunciar que un client havia sol·licitat un crèdit en un concessionari de Tarragona per a l'adquisició d'un vehicle i, fins a la data, no havia abonat cap quota. A més, va relatar que el mateix dia que van presentar la denúncia, l'estafador havia donat de baixa el vehicle per al trànsit comunitari i així podia vendre'l fora de l'estat espanyol.   La policia va esbrinar que es tractava d'un grup de quatre persones completament conxorxades per aconseguir vehicles de concessionaris mitjançant finançament i, una vegada disposaven del vehicle, deixaven de pagar les quotes i el venien a un tercer. Una de les integrants del grup havia presentat dues nòmines falses per tal de sol·licitar crèdits per l'adquisició de dos vehicles més. Aquestes operacions es van aprovar però finalment no van aconseguir els vehicles  ja que es va detectar l'estafa.   Els integrants d'aquest grup van aconseguir apropiar-se indegudament cinc vehicles valorats en prop de 135.000 euros. Tres d'aquests vehicles els van vendre a França, a l'Hospitalet de Llobregat (Baix Llobregat) i a Madrid.   Finalment, entre el 8 i 10 de novembre, es va detenir a Tarragona a tres membres de l'organització, dos d'ells per cinc delictes d'estafa, cinc apropiacions indegudes de vehicles i pertinença a grup criminal. Al tercer dels integrants, una dona, se li va atribuir un delicte de falsedat documental i pertinença a grup criminal.   Durant la investigació, els Mossos d'Esquadra també van identificar dos homes, que feien d'intermediaris en la compravenda de vehicles, els quals van adquirir un turisme d'alta gamma per un preu molt inferior al valor de mercat. Un d'ells va acabar detingut i l'altre investigat per un presumpte delicte de receptació.   Un dels detinguts va passar a disposició judicial el 9 de novembre al Jutjat d'Instrucció núm. 4 de Tarragona, mentre que els altres tres van declarar el 8 i 10 de novembre a dependències policials  i s'hauran de presentar davant del jutge quan siguin requerits.   Tres són de nacionalitat espanyola i l'altre dominicana, veïns de Reus (Baix Camp), Cambrils (Baix Camp), la Riera de Gaià (Tarragonès) i Salou (Tarragonès), respectivament,. Els detinguts haurien comès delictes de pertinença a organització criminal, receptació, estafa, falsedat documental i apropiació indeguda. També es va investigar un altre home, de 32 anys d'edat, espanyol, veí de Cambrils (Baix Camp), com a presumpte autor d'un delicte de receptació. La investigació continua oberta i no es descarten noves detencions.

Summary: Detenen quatre persones per estafar concessionaris del Tarragonès venent vehicles que havien adquirit sense pagar


El nombre de pernoctacions en hotels a la ciutat de Barcelona a l'abril es va situar en 1.762.949 nits, cosa que va suposar 112.544 pernoctacions menys que el mateix mes de l'any passat, el 6% menys, segons les dades de l'estadística de Conjuntura Hotelera de l'institut d'estadística espanyol. El descens de les pernoctacions a la capital catalana està condicionat a l'abril per l'efecte de Setmana Santa que l'any passat va caure íntegrament a l'abril i aquest any ha caigut al març. La xifra de pernoctacions a la capital catalana dels mesos de març i abril s'ha situat en 3.377.215 nits, 142.378 nits menys que el mateix bimestre del 2017, el 4% menys.  El nombre de pernoctacions en hotels de la ciutat de Barcelona contractats a l'abril per resident a l'estat espanyol va sumar 256.637 nits, 6.445 pernoctacions menys que a l'abril de l'any passat, el 2,45% menys.  Les nits contractades per residents estrangers a Barcelona van sumar 1.506.312 pernoctacions, cosa que va suposar 106.099 nits, el 6,58% menys.  Xifres a la capital catalana en el bimestre març i abril  Per neutralitzar l'efecte calendari de Setmana Santa, la xifra de pernoctacions a la ciutat de Barcelona en el bimestre març i abril d'aquest any es va situar en 3.377.215 nits, 142.378 pernoctacions menys que el mateix bimestre del 2017, el 4% menys.  Per nacionalitats, les pernoctacions de residents espanyols en el bimestre d'aquest any van sumar 502.272 nits, 43.947 menys que el bimestre de l'any passat, el 8% menys.  Els residents a l'estranger van contractar 2.874.943 nits en el bimestre d'aquest any, 98.431 nits menys que el mateix bimestre del 2017, el 3,31% menys.

Summary: Les pernoctacions hoteleres a l'abril a la ciutat de Barcelona cauen un 6% per l'efecte Setmana Santa


Diu que la comunitat va triplicar les UCI quan el virus campava sense control i que “a això no hi tornarem a arribar” ACN Madrid .-La presidenta de la Comunitat de Madrid, Isabel Díaz Ayuso, insisteix que Madrid està preparada per passar a la fase 1 i treu importància a les mancances del primer informe. En una entrevista a Antena 3, Ayuso admès que Sanitat els va comunicar que els faltava un reforç de primària per fer PCR i també alguns llits d’UCI però que li sembla “innecessari”. “En els pitjors moments, Madrid ha triplicat les UCI i encara que hi hagués rebrots no tornarem als casos de febrer i març”, ha dit. En aquest sentit, ha assegurat que “la covid-19 porta molt de temps amb nosaltres i hem estat sense cap tipus de control”. “A Madrid, ens hem posat al festival del virus sense cap control i això no tornarem a arribar”, ha insistit. Ayuso està convençuda que compleix tots els “condicionants” per avançar d’etapa i diu que estan treballant en un protocol per fixar prohibicions i recomanacions en la desescalada. Entre elles, la obligatorietat d’utilitzar mascaretes en espais tancats i també fixar “establiments recomanats” per a col•lectius vulnerables a la malaltia.  La comunitat té previst presentar aquest dimecres d’informe a Sanitat per demanar formalment el canvi de fase, tot i que ahir el conseller de Sanitat, Enrique Ruiz Escudero, ja ho va manifestar verbalment a la reunió interterritorial.

Summary: Ayuso insisteix que Madrid està preparada per passar a la fase 1 i treu importància a les mancances de l’informe


La cantant colombiana actuarà finalment al Palau Sant Jordi de Barcelona el 6 i 7 de juliol del pròxim any. Així ho ha anunciat aquest dimecres la promotora Live Nation. L'artista tenia prevista dues actuacions al Palau Sant Jordi el passat 25 i 26 de novembre en el marc de la gira europea d''El Dorado World Tour'. La cantant colombiana però va haver d'ajornar la gira per una hemorràgia a les cordes vocals. Respecte les entrades adquirides prèviament, aquestes seran vàlides per les noves dates. Així mateix, des d'avui i fins el 17 de gener del 2018, la devolució de les entrades es podrà fer a través dels punts de venda oficials en els quals van ser adquirides. Shakira també actuarà el 30 de juny a Bilbao, el 3 de juliol a Madrid i l'1 de juliol a Corunya.  La promotora ha reconegut, a través d'un comunicat, que "han estat moments difícils per Shakira, però està en camí de recuperar la seva veu per complet". Segons han apuntat, els seus doctors "han diagnosticat que necessita passar els pròxims mesos treballant en la recuperació de les seves cordes vocals per a que estiguin en condicions òptimes per la gira".  Live Nation ha assegurat que la cantant "està decepcionada per no poder presentar-se al gener como estava programat", tot i que també està "contenta de poder tornar als escenaris a l'estiu amb el seu millor show fins ara". També han mostrat el seu agraïment als seus seguidors i la seva "lleialtat, paciència i suport".

Summary: Shakira actuarà finalment al Palau Sant Jordi de Barcelona el 6 i 7 de juliol del 2018


Desenes d'independentistes han tallat el passeig de Picasso de Barcelona a l'altura del Parc de la Ciutadella durant mitja hora per donar suport als polítics catalans a la presó. Convocats per Òmnium Cultural i l'Assemblea Nacional Catalana (ANC), els concentrats s'han acostat al Parlament per "acompanyar" a l'exvicepresident Oriol Junqueras i els exconsellers Joaquim Forn, Jordi Turull, Raül Romeva, Joaquim Forn i Dolors Bassa que han sortit dels centres penitenciaris de Lledoners i de Puig de les Basses per a participar en la comissió parlamentària que investiga l'aplicació de l'article 155.  La forta presència policial els ha impedit acostar-se a la cambra, tal com pretenien i la manifestació s'ha quedat a les portes del parc. Un cop ha entrat els cotxes que traslladaven els líders independentistes, els manifestants s'han desplaçat de la calçada i han deixat pas al trànsit.  Els concentrats han aplaudit la comitiva policial que ha traslladat els líders independentistes dins del recinte del Parc quan els han passat pel costat i han demanat la seva llibertat entonant crits com 'Llibertat presos polítics'. Finalment, la concentració s'ha dissolt abans de les nou del matí d'aquest dimarts.

Summary: Desenes de manifestants tallen el passeig de Picasso en suport dels polítics independentistes a la presó


JxSí creu que el PNR ha de continuar com un “ens útil” ACN Barcelona.-El diputat de JxSí Lluís Llach ha estat l’única veu del seu grup parlamentari en comparèixer després de la reunió del Pacte Nacional pel Referèndum. A la seva intervenció, Llach ha volgut dirigir-se als comuns per reclamar-los que s’involucrin en el referèndum unilateral. A més de retreure a Catalunya en Comú que no assistís a la reunió que el president, Carles Puigdemont, va celebrar al Palau de la Generalitat, el diputat de JxSí ha dit que per les seves valoracions de la trobada d’aquest dimarts “sembla que necessitin apropiar-se de la vigència del Pacte Nacional”. Tot i això, ha demanat als comuns “la seva col·laboració perquè amb ella el referèndum –unilateral- serà més determinant”, i els ha reclamat “una actitud més activa i menys passiva” per poder “anar millor”.  De la reunió del PNR, Llach n’ha parlat poc. El diputat s’ha limitat a dir que JxSí ha “agraït el treball abnegat i la voluntat de servei” de la comissió executiva, i que el seu grup parlamentari “mantindrà la voluntat d’acord amb l’Estat per celebrar el referèndum fins a l’últim moment”. Igualment, però, ha aprofitat per denunciar l’actitud de l’Estat, la seva constant negativa a negociar el referèndum.   Amb tot, Llach ha remarcat que Jxsi continuarà “a tots els espais de llibertat i democràcia, i farà tot el que calgui per celebrar un referèndum. I en aquest sentit, ha valorat la “continuïtat del Pacte Nacional pel Referèndum com un ens útil”.

Summary: Llach demana als comuns la seva “col·laboració” i una “actitud activa” per fer “més determinant” el referèndum


El candidat del PP a l’alcaldia de Barcelona, Josep Bou, ha assegurat que les comarques catalanes on “guanya i arrasa” l’independentisme “estan poc comunicades, són endògenes i veuen TV3 i Catalunya Ràdio”. “Són estupendes, però ara mateix estan totalment perdudes”, ha afegit el candidat, que responia així a l’afirmació del president de la Generalitat, Quim Torra, que considerava que Girona havia hagut d’exercir de capital de Catalunya. En aquest sentit, Bou ha denunciat que només al Barcelonès, Baix Llobregat, Vallès Occidental i Oriental i Tarragonès s’arriba al 72% del PIB català, i ha volgut evidenciar que la resta de comarques “es reparteixen el que es reparteixen” del PIB restant. D’altra banda, el candidat ha lamentat que l’alcaldessa de la ciutat, Ada Colau, no hagi acceptat fer un debat cara a cara amb ell perquè creu que “no s’hi vol enfrontar” perquè ell parlaria de “la realitat”.

Summary: Bou creu que les comarques on guanya l’independentisme “són endògenes, veuen TV3 i estan totalment perdudes”


La CUP-CC i la CUP Capgirem Barcelona han exigit a l'Ajuntament de Barcelona i a la Generalitat de Catalunya que retirin les acusacions contra Arran per l'atac a un bus turístic el 27 de juliol. A través d'un comunicat difós aquest divendres, la formació també els ha demanat "que deixin de valorar com a bé públic un dels instruments que contribueixen a fer possible que el turisme sigui la indústria extractiva de la ciutat i del país". Paral·lelament els cupaires han reclamat explicacions al departament d'Interior i al consistori barceloní sobre els desallotjaments als carrers Entença i Sugranyes, el dimarts i dimecres d'aquesta setmana. Uns operatius policials que ha qualificat de "violents i desproporcionats".

Summary: La CUP exigeix a l'Ajuntament i a la Generalitat que retirin les acusacions contra Arran per l'atac a un bus turístic


Els advocats voluntaris demanaran al jutjat que citi a declarar com a investigats almenys 13 guàrdies civils que van actuar a Aiguaviva i Sant Julià de Ramis durant l'1-O. Els advocats subratllen que, després de múltiples requeriments fets al llarg de la instrucció del cas, finalment han pogut identificar alguns dels efectius i comandaments que van intervenir en aquestes poblacions, inclòs l'agent que hauria llançat gas pebre a Aiguaviva. Per això, properament presentaran la petició al jutjat perquè també els imputi. Fins ara, el jutjat d'instrucció 2 de Girona ha acordat investigar un total de 35 policies nacionals que van actuar a diferents col·legis de la ciutat de Girona i 26 d'ells ja estan citats a declarar a partir del 4 d'octubre. Els advocats denuncien la "lentitud" de la instrucció que avança amb "entrebancs" constants.

Summary: Els advocats voluntaris volen que el jutjat investigui almenys 13 guàrdies civils per l'1-O a Aiguaviva i Sant Julià


Sant Carles de la Ràpita (Montsià) ha rememorat les càrregues policials que va patir la població pocs minuts després d'iniciar les votacions de l'1 d'Octubre de 2017. Ho han fet enguany amb un acte "humil i senzill" a les portes del Pavelló Municipal, al mateix lloc i també a la mateixa hora, un quart de deu del matí, que van arribar els combois de la Guàrdia Civil. "Pràcticament ens van robar l'1-O", ha lamentat l'alcalde Josep Caparrós durant la lectura d'un manifest. En aquest text també s'ha exigit que acabi la repressió policial i judicial contra l'independentisme. Caparrós i el seu tinent d'alcalde, Albert Salvadó, són els únics càrrecs públics de Tarragona i l'Ebre que segueixen investigats per la celebració del referèndum. La jutge d'Amposta ha donat una pròrroga de 18 mesos per a la instrucció del seu cas.  Feia només un quart d'hora que els veïns de Sant Carles de la Ràpita havien començat a votar en el referèndum de l'1-O del 2017 quan combois de la Guàrdia Civil, amb més de 200 agents, van irrompre al Pavelló Municipal on s'aglutinaven les meses electorals del municipi de Montsià i s'hi concentraven centenars de ciutadans.  A la mateixa hora i en el mateix lloc, dos anys més tard, un centenar de veïns, juntament amb representants de l'Ajuntament i de l'ANC de la Ràpita, han recordat aquells fets en un acte "sentit i senzill" davant del monòlit que homenatja els ferits d'aquelles dures càrregues policials. "Tot i les circumstàncies de l'1-O vam exercir el nostre dret a vot, el més preuat en democràcia", ha recordat Caparrós. "L'harmonia es va trencar quan passava un quart d'hora de les nou. El resultat van ser quasi un centenar de ferits per contusions, lesions que van curar més de pressa que la ferida que ha quedat en l'ànima dels rapitencs i rapitenques encara dos anys després", ha afegit.  La simbologia de les 09:15 hores, quan s'ha convocat aquest dimarts l'acte, s'ha buscat expressament. "És una hora que tots els rapitencs i rapitenques tenim molt present. Tothom té identificada l'hora en què van arribar els combois de la Guàrdia Civil i per això hem fet aquest reconeixement en aquesta hora", ha assenyalat Caparrós. En el manifest que ha llegit l'alcalde, també s'ha denunciat la repressió policial i judicial que segueix patint el moviment independentista. "Seguim determinats a seguir el camí iniciat l'1-O", ha dit.  També s'ha demanat l'alliberament dels presos i l'arxivament de les causes obertes contra activistes i representants electes. Justament Caparrós i el tinent d'alcalde de la Ràpita, Albert Salvadó, són els dos únics càrrecs públics de Tarragona i l'Ebre que segueixen investigats per la celebració de referèndum. La Fiscalia els atribueix delictes de desobediència, malversació i prevaricació i aquest mes de juliol va demanar una pròrroga de la instrucció, que el jutjat d'Amposta ha autoritzat i que pot allargar el procés un any i mig més. "A mi se'm va obrir la causa al setembre del 2017 i al juliol del 2019 la fiscalia demana una pròrroga. Per tant, continuarem estan a l'expectativa. Tenim la tranquil·litat i el convenciment que l'1-O no vam cometre cap il·legalitat i ni vam trencar cap normativa, simplement vam estar al costat del poble rapitenc i català defensat la democràcia", ha defensat l'alcalde de la Ràpita.

Summary: La Ràpita rememora l'1-O en un acte senzill al lloc i l'hora on es van patir les càrregues de la Guàrdia Civil


El ple de l'Ajuntament de Vilanova i la Geltrú del mes de gener ha aprovat per unanimitat crear un pla per tractar de forma global el fenomen del sensellarisme a la ciutat a proposta d'una moció del grup Som VNG. . En aquesta línia, s'ha acordat que l'ajuntament reforci els recursos existents per donar suport a les entitats socials que treballen amb persones sense com ara implicant-se més en el bon funcionament dels menjadors socials. El pla també preveu la creació d'un alberg per a persones sense llar amb serveis orientats a aconseguir que els seus usuaris puguin deixar el carrer. Així, seguint el model aplicat a Barcelona en col·laboració amb la Generalitat, l'alberg comptarà amb serveis socio-sanitaris, d'inserció laboral i d'atenció a les dones sense llar que pateixin violències masclistes.

Summary: El ple de Vilanova i la Geltrú aprova crear un alberg per a persones sense llar amb serveis orientats a la reinserció


El comitè d'empresa d'Iberia Handling, encarregada del servei d'atenció al client de Vueling a l'aeroport del Prat, ha exigit a Aena que garanteixi la seguretat dels seus treballadors davant l'increment d'agressions dels últims mesos i que s'han aguditzat encara més amb les cancel·lacions i retards de Vueling en la darrera setmana. José Antonio Ramírez, president del comitè d'empresa d'Iberia, ha denunciat que cada cop són més habituals "els insults, les escopinades, les estirades de cabells i els llançaments d'objectes" a uns treballadors que intenten solucionar-los "problemes que no han creat". "Sembla que la gent vingui als aeroports a descarregar la seva ira", ha lamentat. En el cas de Vueling, Ramírez assegura que si la companyia no pren mesures urgents, com ara una millor distribució de vols, el caos viscut aquests dies serà habitual. "Això és un peix que es mossega la cua; si Vueling programa 15 vols abans de les set del matí amb una sola pista això es tradueix en retards de més de quatre hores i cancel·lacions a les vuit del vespre", ha assegurat. A la direcció d'Iberia, el comitè d'empresa li reclama també la contractació de més personal. La direcció i el comitè d'empresa d'Iberia s'han reunit aquest dimarts al mateix aeroport del Prat per tractar l'afectació que el caos de Vueling de les últimes setmanes en forma de cancel·lacions i retards generalitzats ha tingut sobre els treballadors de 'handling' d'Iberia que s'encarreguen del servei d'atenció al client de Vueling. Una reunió que segons José Antonio Ramírez, president del comitè d'empresa d'Iberia, ha sigut "positiva" perquè la direcció s'ha compromès a contractar entre 60 i 80 treballadors de reforç en una setmana. En declaracions als mitjans de comunicació, Ramírez ha assegurat que l'actual plantilla d'Iberia Handling no està dimensionada per poder afrontar amb garanties un caos com el de Vueling en les darreres setmanes. "Ningú està dimensionat per un caos així", ha reblat. En aquest sentit, ha afegit que les jornades de treball del personal cada cop són més llargues, de 10 i 12 hores, i que l'estrès acumulat comença a afectar uns treballadors que "estan desbordats". "Una situació com l'actual es pot suportar de manera puntual però no si s'allarga indefinidament", ha assenyalat Ramírez. El president del comitè d'empresa ha puntualitzat que "els desajustos en l'operativa" són habituals en un aeroport com el del Prat, especialment durant l'estiu o les vacances de Setmana Santa, però que el que li està passant a Vueling "va més enllà" i només s'explica per una mala planificació de vols. És per això que ha exigit a la principal aerolínia del Prat que "prengui les mesures necessàries per reconduir la situació" i evitar que les escenes viscudes les darreres setmanes es tornin a repetir. "És com una bola de neu, si Vueling programa més vols dels que pot operar els retards i les cancel·lacions continuaran", ha alertat. A més, des del comitè d'empresa d'Iberia alerten que els problemes de Vueling s'han traduït en un increment de les agressions dels passatgers al personal que els atén, en aquest cas treballadors d'Iberia que res tenen a veure amb la companyia però que a ulls dels usuaris "són el mateix". Unes agressions que ja fa un temps que es produeixen a l'aeròdrom català però que els problemes de Vueling han incrementat. Ramírez explica que quan es cancel·la un vol o es retarda moltes hores "són ells els que han de donar la cara" davant uns usuaris "enfadats amb raó". Les agressions es produeixen en la majoria dels casos als taulells de venda de bitllets i atenció al client i a les zones d'embarcament i de trànsit de passatgers. Unes agressions que segons Ramírez van des d'insults i escopinades a llançament d'objectes i agressions físiques. Aquí, Ramírez ha recordat als usuaris "que els professionals que els atenen treballen al 100% per ajudar-los i normalitzar la situació" i els ha demanat "una mica d'empatia" per evitar noves agressions.  Malgrat que en l'últim any s'han presentat nombroses denúncies contra passatgers per agressions, durant el caos de Vueling encara no se n'ha presentat cap tot i que se n'han notificat diverses.

Summary: Els treballadors d'Iberia que donen servei a Vueling exigeixen a Aena més seguretat per evitar les agressions de passatgers


El president del Consell General del Poder Judicial (CGPJ) i del Tribunal Suprem, Carlos Lesmes, ha insistit aquest dimarts que el poder judicial no ha de resoldre els problemes polítics, sinó garantir l'estat de dret. "I ho ha de fer amb suficient energia, restaurant l'ordre jurídic quan ha estat clarament vulnerat. Hi ha un problema polític que haurà de solucionar-se políticament", ha dit sobre el procés", ha indicat Lesmes en un esmorzat organitzat pel Col·legi d'Advocats de Madrid, on ha insistit que la intervenció judicial "no ha sigut política, sinó estrictament jurídica, de restabliment de l'odre jurídic pertorbat per determinats dirigents polítics". "La situació no està resolta", ha afegit. Segons Lesmes, el poder judicial ha procurat intervenir "amb les màximes garanties" malgrat les "campanyes d'autèntica difamació" per part del món independentista, que titllava la justícia de "feixista o franquista".  Ha fet referència al judici a Artur Mas al TSJC, on el tribunal "va mantenir la serenitat" tot i que milers de persones estaven fora "agitant bastons". També ha al·ludit al procediment per l'1-O al Suprem, del qual ha dit que Amnistia Internacional va dir que "va complir amb totes les garanties processals". Lesmes ha opinat que és una "autèntica fal·làcia" contraposar llei i democràcia, i ha reiterat que els problemes polítics s'han de resoldre d'acord amb l'ordre jurídic. "Si la Constitució estableix unes regles s'han de respectar, sense respecte a la llei no hi ha democràcia", ha conclòs.

Summary: Lesmes reitera que el poder judicial no ha de resoldre el "problema polític" de Catalunya sinó garantir l'estat de dret


Prop de 40 treballadors de Bacardi s'han concentrat aquest dijous davant els Serveis Territorials d'Empresa a Barcelona, on el comitè d'empresa s'ha reunit amb representants de la companyia a partir de les 10 del matí, amb la mediació del Departament. La presidenta del comitè, Laura Cunillera, ha dit que afronten la trobada amb l'objectiu de "millorar la oferta inicial, que ara parteix de l'acomiadament improcedent". "El que voldríem és que retiressin l'ERO, perquè l'empresa és rendible i té beneficis", ha afegit, però en cas de no aconseguir-ho, es buscaria "la indemnització més digna per tots els companys i companyes". Els treballadors de la planta de Mollet del Vallès afronten la tercera jornada de vaga consecutiva aquesta setmana i la cinquena des de l'inici de les protestes pel tancament de la producció. "El seguiment fins avui està sent del 100%. Veiem que hi ha cansament, la gent no està acostumada a aquest tipus de problemes perquè érem una empresa sense cap tipus de conflictivitat", ha senyalat David Balaguer, secretari del comitè d'empresa. "Esperem i desitgem que ens segueixen fins al final, això no s'ha acabat, encara quedem molts dies", ha sentenciat.

Summary: Uns 40 treballadors de Bacardi es concentren davant els Serveis Territorials d'Empresa a Barcelona


El fons nord-americà Carlyle ha arribat finalment a un acord per adquirir la majoria de les accions del grup Codorníu per un import de 390 milions d'euros, segons ha avançat 'La Vanguardia' i ha confirmat la companyia a través d'un comunicat. Es preveu que l'operació es tanqui a finals d'any. La president de la companyia vitivinícola, Mar Raventós, ha destacat que l'acord "permetrà impulsar la internacionalització, a més de consolidar i donar continuïtat a l'estratègia del grup centrat en la construcció de marques de valor i prestigi”. El grup Codorníu Raventós va tancar el primer semestre del seu exercici fiscal 2017/2018 amb uns beneficis d'11 milions d'euros, el 61% més que el mateix període de l'exercici anterior, quan la companyia vitivinícola va liderar el mercat estatal, amb uns ingressos de 236 milions d'euros.  El fons d'inversió nord-americà Carlyle ha arribat finalment a un acord per adquirir la major part de les accions del grup Codorniu després que l'operació finalment hagi estat acceptada per una part dels accionistes familiars de la companyia vitivinícola. Raventós ha assenyalat subratllat que després d'analitzar "múltiples opcions" han arribat "a un bon consens amb molt potencial i llarga perspectiva de lideratge". La companyia de cava remarca que amb la incorporació de Carlyle s'obre "una clara oportunitat" perquè Codorníu reforci "la seva línia ascendent de resultats" i apunta que aquest any té previst tancar  el seu exercici fiscal amb un Ebidta de 26 milions d'euros, "oferint així una substancial millora de resultats, en línia amb el pla estratègic". Per la seva banda, el director de Carlyle a Europa, Alex Wagenberg, ha qualificat de "gran orgull" poder formar part de Codorníu "amb una tradició única al món” i ha apuntat que esperen donar un impuls a la companyia "a través del creixement internacional, tant orgànic com a través de noves adquisicions". La compra de Carlyle es fa efectiva després que fa uns mesos la presidenta del grup Codorniu, Mar Raventós, anunciés que s'agafaria la jubilació a finals d'aquest any. Raventós mantenia des de fa vint anys la presidència del grup. El grup Codorníu Raventós té deu bodegues repartides a l'Estat, Argentina i Califòrnia i 3.000 hectàrees de vinyer propi i comercialitza sis marques vinícoles (Artesa, Codorniu, Legaris, Raimat, Scala Dei i Viña Pomal). La companyia va tancar el primer semestre del seu exercici fiscal 2017/2018 amb uns beneficis d'11 milions d'euros, el 61% més que el mateix període de l'exercici anterior, quan la companyia vitivinícola va liderar el mercat estatal, amb uns ingressos de 236 milions d'euros. La companyia va atribuir els bons resultats al seu pla estratègic d'enfocar el negoci dels vins i caves de gamma alta, que ja representen el 55% de la facturació global de la companyia, un percentatge que el grup preveu que augmenti fins al 62% en aquest any fiscal 2017/2018. Javier Pagés, conseller delegat de la companyia, va recordar que en els darrers tres anys la facturació ha augmentat 20 milions d'euros amb les gammes com Vinya Pomal, Anna de Codorníu, Legaris i Raimat. En el segment de cava, que representa el 50% de la xifra de negoci del grup, la companyia va registrar en el primer semestre fiscal un creixement del 3% en el mercat estatal.  El negoci de vins tranquils, que representa ja el 50% del grup, va créixer un 7% al mercat espanyol, un augment que s'ha donat de forma sostinguda per vuitè any consecutiu. L'àrea internacional representa el 47% de les vendes amb creixements "notables" de les gammes altes tant en cava com en vi. CCOO demana garanties de futur per als treballadors de Codorníu CCOO ha reclamat que aquesta operació de venda ha de garantir l’ocupació del grup i la consolidació d’un projecte industrial de futur. El comitè d'empresa i el sindicat han demanat una reunió "de caràcter urgent" a la direcció de Codorníu perquè compleixi amb la seva "obligació" d’informar a la representació dels treballadors sobre aquesta operació i exigir que es faci amb garanties per a les treballadores del grup. Així mateix, també reiteren que exigiran a la nova direcció del grup garanties "d’estabilitat i de futur" per al conjunt de la plantilla i la definició d’un projecte industrial de futur per a la l'empresa de cava.

Summary: El fons nord-americà Carlyle compra una participació majoritària de Codorníu per 390 milions d'euros


Tots els grups polítics de Vilafranca del Penedès han acordat crear un "pla de xoc" amb mesures urgents per pal·liar els efectes de la crisi sanitària de la covid-19. Al ple telemàtic d'aquest dimarts, el consistori ha aprovat una moció amb què es compromet a destinar recursos públics per afrontar l'emergència social i econòmica. En aquest sentit, l'Ajuntament insta l'estat espanyol a permetre l'ús de superàvits i romanents sense limitacions, alhora que reclama a la Generalitat un pla de liquiditat extraordinari per als ens locals. A totes dues administracions també els demana planificació conjunta a l'hora de definir el desconfinament. El "pla de xoc" estudiarà diverses mesures fiscals, socials i d'habitatge. A partir de l'acord d'aquest dimarts, partits polítics, sindicats, entitats i representants de la ciutadania definiran les mesures que es tiraran endavant per reduir l'impacte social i econòmic de la pandèmia, les quals s'incorporaran al pressupost a través de diverses modificacions. Entre les propostes que hi ha damunt la taula, hi ha diverses mesures adreçades a famílies en situació de vulnerabilitat o que hagin tingut una pèrdua d'ingressos a causa de la pandèmia. Per exemple, es planteja suspendre el pagament del subministrament bàsic de l’aigua de gestió municipal, crear una línia d'ajuts al pagament de lloguer o suspendre de manera immediata el pagament dels lloguers dels pisos socials de l’Ajuntament. D'altra banda, també es proposa ampliar els convenis amb les entitats socials i culturals, i es preveu mantenir les partides dedicades a cultura, esport i lleure i adaptar-les a la nova situació. Si el pressupost ho permet, destaca l'Ajuntament, la intenció és adquirir habitatges o l’usdefruit d’aquests per ampliar el parc municipal. Paral·lelament, el consistori vol reforçar el Programa de Rehabilitació d’Habitatges amb finalitat social enfocant la vessant d’ocupació de persones en situació d’atur.   En l'àmbit fiscal, es preveu reduir o eliminar de forma temporal per aquest 2020 les taxes d’ocupació de la via pública per a les activitats econòmiques que s’han vist més afectades, especialment les relacionades amb l’hostaleria i revisar la resta de taxes municipals d'aquest any.  Una altra de les propostes és incrementar els recursos a les àrees socials i d’habitatge i a les àrees econòmiques pel que fa a polítiques d’ocupació i laborals, promoció econòmica i cultura, mentre també es preveu incrementar el pressupost d'Educació per evitar l'escletxa digital i garantir igualtat d'oportunitats en l'ensenyament.

Summary: Acord unànime a Vilafranca del Penedès per crear un "pla de xoc" contra la crisi de la covid-19